Makula arbarstrigo

Makula arbarstrigo (Strix seloputo) estas mezgranda strigo, tio estas birdospecio, fakte noktula rabobirdo, kiu apartenas al genro Strix, parto de pli granda grupo de noktulaj rabobirdoj konataj kiel Strigedoj, kiuj enhavas plej parton de la specioj nomataj strigoj. La alia grupo estas la turstrigoj, nome Titonedoj.
Ĝia teritorio estas disa; ĝi troviĝas en multaj regionoj ĉirkaŭ Borneo, sed ne sur tiu insulo mem.

Aspekto
La makula arbarstrigo kreskas ĝis longo de ĉirkaŭ 44 ĝis 48 cm kun flugillongo de 30 ĝis 36 cm. La kapo estas ĉokoladbruna kun oranĝec-flavbruna vizaĝdisko kaj, ĉe la nomiga subspecio, flaveca gorĝobendo, sed ne estas oreltufoj. La supraj partoj estas kafkoloraj, kun blankaj strioj kaj makuloj kun nigraj bordoj. La subaj partoj estas obtuze flavaj kun larĝaj blankaj kaj mallarĝaj nigraj strioj. La okulo estas malhelbruna kaj la beko verdec-nigra. La kruroj kaj piedfingroj estas bone plumhavaj, kun la videblaj partoj olivecverdaj. La krio estas ruliĝanta "huhuhu" sekvata de longa "hu".

Distribuado kaj habitato
Ekzistas tri subspecioj: S. s. seloputo troviĝas en Suda Birmo kaj centra Tajlando ĝis Singapuro, same kiel Ĝambio (Sumatro) kaj Javo; S. s. baweana estas endemia de la insulo Bawean apud Norda Javo; S. s. wiepkini troviĝas en la Kalamiaj Insuloj kaj Palavano (Filipinoj). Tipaj vivejoj inkluzivas malaltterajn arbarojn, mangrovajn marĉojn, senarbarigitajn arbarojn, plantejojn kaj parkojn en urboj kaj vilaĝoj.

Ekologio
La dieto de ĉi tiu strigo konsistas ĉefe el musoj kaj ratoj, kompletigitaj per insektoj kaj malgrandaj birdoj. 

Statuso
La makula arbarstrigo havas tre larĝan teritorion, kaj estas priskribita kiel ofta en iuj areoj. La populacio ne estas kvantigita, sed ĝi ŝajnas esti stabila, kaj la Internacia Unio por la Konservo de Naturo taksis la konservan statuson de la birdo kiel "malplej zorgiga".

 Notoj kaj referencoj 

 Holt, Denver W., Berkley, Regan; Deppe, Caroline; Enríquez Rocha, Paula L.; Olsen, Penny D.; Petersen, Julie L.; Rangel Salazar, José Luis; Segars, Kelley P. & Wood, Kristin L. (1999): 94. Spotted Wood Owl. In: del Hoyo, J.; Elliott, A. & Sargatal, J. (eds): Handbook of Birds of the World, Volume 5: Barn-owls to Hummingbirds: 197, plate 12. Lynx Edicions, Barcelona. 
 König, Claus; Weick, Friedhelm & Becking, Jan-Hendrik (1999): Owls: A guide to the owls of the world. Yale University Press, New Haven. 
 Lewis, Deane P. (2005): OwlPages.com Owl Species ID: 130.010.000 - Spotted Wood Owl - Strix seloputo. Versio de 2005-APR-21. Alirita en 2007-Aŭg-16.

 Eksteraj ligiloj 


Kategorio:Strigoformaj
Kategorio:Palearktisa faŭno
Kategorio:Strigedoj
Kategorio:Birdoj de Azio